b'\n_START_ARTICLE_\nR\xc3\xa2ul Ceremu\xc8\x99\n_START_SECTION_\nGeografie\n_START_PARAGRAPH_\nR\xc3\xa2ul se formeaz\xc4\x83 la confluen\xc8\x9ba a dou\xc4\x83 bra\xc8\x9be: Ceremu\xc8\x99ul Alb (51\xc2\xa0km lungime) \xc8\x99i Ceremu\xc8\x99ul Negru (87\xc2\xa0km lungime), care izvor\xc4\x83sc din Carpa\xc8\x9bii Orientali. El curge \xc3\xaen direc\xc8\x9bia sud-vest - nord-est \xc8\x99i formeaz\xc4\x83 grani\xc8\x9ba \xc3\xaentre regiunile ucrainene Ivano-Frankivsk (la vest) \xc8\x99i Cern\xc4\x83u\xc8\x9bi (la est)._NEWLINE_Este un r\xc3\xa2u tipic de munte, cu debite mari de curgere. Debitul mediu este de 26,6 m\xc2\xb3/s \xc3\xaen amonte de v\xc4\x83rsare. Pe r\xc3\xa2u se afl\xc4\x83 mai multe praguri cu pante abrupte st\xc3\xa2ncoase (cu \xc3\xaen\xc4\x83l\xc8\x9bimea de c\xc4\x83dere de p\xc3\xa2n\xc4\x83 la 1,6 m), coturi \xc8\x99i un fund st\xc3\xa2ncos. \xc3\x8en partea superioar\xc4\x83 au fost construite baraje pentru a evita pericolul de inunda\xc8\x9bii \xc8\x99i a permite o mai eficient\xc4\x83 alimentarea cu ap\xc4\x83 a localit\xc4\x83\xc8\x9bilor riverane. Pe m\xc4\x83sur\xc4\x83 ce se apropie de v\xc4\x83rsare, l\xc4\x83\xc8\x9bimea canalului cre\xc8\x99te de la 15\xe2\x80\x9325 m (\xc3\xaen zona montan\xc4\x83) la 80\xe2\x80\x93120 m \xc8\x99i chiar 350 m._NEWLINE_Malurile r\xc3\xa2ului sunt \xc3\xaemp\xc4\x83durite. \xc3\x8en zona montan\xc4\x83 se afl\xc4\x83 molizi \xc8\x99i brazi, iar \xc3\xaen cea de vale este p\xc4\x83dure de foioase. Regimul s\xc4\x83u este preponderent pluvial._NEWLINE_Apele Ceremu\xc8\x99ului scald\xc4\x83 ora\xc8\x99ele Cuturi (Kuti), Vijni\xc8\x9ba, V\xc4\x83\xc8\x99c\xc4\x83u\xc8\x9bi \xc8\x99i Nepoloc\xc4\x83u\xc8\x9bi. Ambele maluri din partea superioar\xc4\x83 a r\xc3\xa2ului sunt locuite de hu\xc8\x9buli._NEWLINE_Ceremu\xc8\x99ul se vars\xc4\x83 \xc3\xaen r\xc3\xa2ul Prut \xc3\xaen dreptul ora\xc8\x99elor Sniatin \xc8\x99i Nepoloc\xc4\x83u\xc8\x9bi.\n_START_SECTION_\nAfluen\xc8\x9bi\n_START_PARAGRAPH_\nCeremu\xc8\x99ul are mai mul\xc8\x9bi afluen\xc8\x9bi, majoritatea de dimensiuni mici. Cel mai mare afluent este r\xc3\xa2ul Putila. Unele sec\xc8\x9biuni de curgere ale sale au nume diferite.\n_START_SECTION_\nAspecte economice\n_START_PARAGRAPH_\nApele Ceremu\xc8\x99ului sunt utilizate pentru alimentare cu ap\xc4\x83 \xc8\x99i pescuit. \xc3\x8en partea superioar\xc4\x83, viteza mare de curgere a apei o face propice pentru practicarea de sporturi nautice: rafting \xc8\x99i sporturi extreme montane._NEWLINE_Pe anumite por\xc8\x9biuni, r\xc3\xa2ul poate fi navigabil pentru ambarca\xc8\x9biuni mici.\n_START_SECTION_\nIstorie\n_START_PARAGRAPH_\nCeremu\xc8\x99ul curge de-a lungul frontierei dintre regiunile istorice Bucovina \xc8\x99i Gali\xc8\x9bia, care apar\xc8\x9bin ast\xc4\x83zi Ucrainei._NEWLINE_\xc3\x8en Evul Mediu \xc8\x99i epoca modern\xc4\x83 timpurie, acest r\xc3\xa2u a format grani\xc8\x9ba dintre Principatul Moldovei \xc8\x99i Regatul Poloniei._NEWLINE_\xc3\x8entre anii 1919-1939, grani\xc8\x9ba \xc3\xaentre Polonia \xc8\x99i Rom\xc3\xa2nia a fost stabilit\xc4\x83 pe Ceremu\xc8\x99, care a devenit r\xc3\xa2u de frontier\xc4\x83.'